РЕГЛАМЕНТ ЗА ИЗПЪЛНЕНИЕ (ЕС) № 30/2013 НА КОМИСИЯТА
от 17 януари 2013 година
за изменение на Регламент (ЕО) № 288/2009 за определяне на подробни правила за прилагане на Регламент (ЕО) № 1234/2007 на Съвета по отношение на отпускането на помощ от Общността за доставяне на плодове и зеленчуци, преработени плодове и зеленчуци и бананови продукти на децата в учебните заведения в рамките на схемата за предлагане на плодове в училищата и за дерогация от Регламент (ЕО) № 288/2009
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Договора за присъединяване на Република Хърватия, и по-специално член 3, параграф 4 от него,
като взе предвид Акта за присъединяване на Република Хърватия, и по-специално член 50 от него,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 103з, буква е) във връзка с член 4 от него,
като има предвид, че:
(1)
С член 4 от Регламент (ЕО) № 288/2009 на Комисията (2) се определят подробни правила относно разпределението на помощта от Съюза за всяка държава членка, която създава схема за предлагане на плодове в училищата. По-специално с него се предвижда индикативно разпределение на суми за всяка държава членка, изчислени въз основа на броя на децата на възраст от шест до десет години. Като се има предвид степента на изпълнение на програмата, отчетено през първите три години, и с оглед осигуряване на целесъобразно използване на средствата на Съюза, е необходимо да се предвиди механизъм, свързан с изпълнението на държавите членки, който да ограничи размера на исканата от тях помощ, когато е над размера на индикативното разпределение.
(2)
С член 12 от Регламент (ЕО) № 288/2009 се предвижда ежегоден мониторинг на прилагането на схемите за предлагане на плодове в училищата на държавите членки. С цел да се изяснят задълженията на държавите членки по отношение на оценката на техните схеми за предлагане на плодове в училищата, е необходимо да се уточни, че в националните оценки трябва да се включи и въздействието на схемите върху хранителните навици на децата.
(3)
Комисията разработи информационна система, която позволява управлението по електронен път на документи и процедури в рамките на нейните собствени вътрешни работни процедури, както и в отношенията ѝ с органите, участващи в общата селскостопанска политика. Счита се, че няколко задължения за уведомление, предвидени в Регламент (ЕО) № 288/2009, могат да бъдат изпълнени посредством тази система в съответствие с Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (3).
(4)
В приложение II към Регламент (ЕО) № 288/2009 се посочва размерът на индикативното разпределение на помощта от Съюза между държавите членки. Посоченото приложение трябва да бъде адаптирано с оглед на присъединяването на Хърватия към Европейския съюз.
(5)
Поради това Регламент (ЕО) № 288/2009 следва да бъде съответно изменен.
(6)
За да се вземе предвид присъединяването на Хърватия, следва да бъдат установени специфични правила по отношение на прилагането на Регламент (ЕО) № 288/2009 през учебната 2013/2014 г. По-специално трябва да бъде определен срокът за представяне на националната стратегия и молбата за помощ от Хърватия и следва да бъде въведена конкретна процедура, съобразена по време с решението на Комисията за определяне на окончателното разпределение на помощта от Съюза между държавите членки и очакваната дата за присъединяването на Хърватия. По изключение, поради сроковете, произтичащи от необходимостта да се определи окончателното разпределение на помощта от Съюза между всички държави членки много преди началото на учебната година, при определянето на окончателните дялове, както е посочено в член 4, параграф 4 от Регламент (ЕО) № 288/2009, Комисията следва да вземе предвид всяко предварително уведомление от страна на Хърватия за нейната стратегия и заявление за помощ, когато тази информация е получена до 31 януари.
(7)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 288/2009
Регламент (ЕО) № 288/2009 се изменя, както следва:
1)
Член 4 се изменя, както следва:
а)
Параграф 1 се заменя със следното:
„1. Държавите членки, които създават схема за предлагане на плодове в училищата, могат да кандидатстват за помощта, посочена в член 103жа от Регламент (ЕО) № 1234/2007, за един или повече периоди от 1 август до 31 юли, като уведомяват Комисията за своята стратегия до 31 януари на годината, в която започва първият период.
Стратегията се придружава от заявление за помощ, което съдържа следната информация:
а)
индикативно разпределение на помощта, посочено в параграф 3 и приложение II към настоящия регламент, в евро;
б)
възможност за усвояване на по-голяма сума от индикативното разпределение, посочено в параграф 3 и приложение II;
в)
когато се отбелязва невъзможност за усвояване на допълнителни средства, както е предвидено в буква б), трябва да бъде посочен размерът в евро на исканите средства;
г)
когато се отбелязва възможност за усвояване на допълнителни средства, както е предвидено в буква б), трябва да бъде посочен максималният размер в евро на исканите средства;
д)
общ размер на исканите средства.
Заявлението за помощ се представя в съответствие с Регламент (ЕО) № 792/2009 на Комисията (4).
б)
В параграф 4 втората алинея се заменя със следното:
„Посоченото в първа алинея преразпределение на помощта от Съюза се извършва пропорционално на първоначалното индикативно разпределение, посочено в приложение II, но в рамките на ограниченията, определени в параграф 5. Ограниченията обаче, определени в параграф 5, не се прилагат през първите две учебни години от прилагането на схемата от държава членка.“
в)
Добавя се следният параграф 5:
„5. Преразпределението се ограничава от степента на усвояване на средствата за приключилата преди заявлението за помощ учебна година, което се установява на 15 октомври следващата учебна година. Това се установява въз основа на декларации за разходи, изпратени до Комисията в съответствие с член 4 от Регламент (ЕО) № 883/2006 на Комисията (5). Ограниченията са, както следва:
а)
когато усвояването на разпределените средства е под или равно на 50 % от окончателно разпределените, няма да бъдат предоставяни допълнителни средства;
б)
когато усвояването на разпределените средства е над 50 %, но под или равно на 75 % от окончателното разпределение, максималният размер на допълнителните средства се ограничава до 50 % от индикативното разпределение;
в)
когато усвояването на разпределените средства е над 75 % от окончателното разпределение, максималният размер на допълнителни средства не се ограничава.
2)
В член 10, параграф 1 буква в) се заменя със следния текст:
„в)
брой на децата с редовно присъствие в съответните учебни заведения с право да получат продуктите, обхванати от схемата за предлагане на плодове в училищата на държавата членка, в периода, за който е подадено заявлението за помощ;“.
3)
В член 12, параграф 2 първото изречение се заменя със следния текст:
„Държавите членки извършват оценка на прилагането на своите схеми за предлагане на плодове в училищата и на тяхната ефективност, включително въздействието им върху хранителните навици на децата.“
4)
Член 15 се заменя със следното:
„Член 15
Уведомления
1. Не по-късно от 30 ноември в годината, в която посоченият в член 4, параграф 1 период приключва, държавите членки уведомяват Комисията за:
а)
резултатите от мониторинга, както е предвидено в член 12, параграф 1;
б)
проверките на място, проведени съгласно член 13 и член 16, и направените констатации.
2. Когато една държава членка промени посочената в член 3 стратегия, тя уведомява Комисията за своята нова стратегия не по-късно от 31 януари на следващата година.
3. Уведомленията, посочени в настоящия регламент, се извършват в съответствие с Регламент (ЕО) № 792/2009.
4. Комисията публикува редовно стратегиите на държавите членки и резултатите от извършените от тях мониторинг и оценка.“
5)
Приложение II се заменя с текста, съдържащ се в приложението към настоящия регламент.
6)
Приложение IIа се заличава.
Член 2
Специфични правила за учебната 2013/2014 г.
1. Чрез дерогация от член 4, параграф 4 от Регламент (ЕО) № 288/2009 във връзка с приложение II към него за учебната 2013/2014 г. Комисията взема решение относно окончателното разпределение на помощта от Съюза, както е посочено в същия член 4, параграф 4, трета алинея, като вземе предвид всяка предварително предоставена информация - с оглед на влизането в сила на Договора за присъединяване на Хърватия - от страна на Хърватия за нейната стратегия и заявление за помощ, когато такава информация се предоставя на доброволен принцип до 31 януари.
2. Чрез дерогация от член 4, параграф 1 от Регламент (ЕО) № 288/2009 за учебната 2013/2014 г. Хърватия ще уведоми за своята стратегия и заявление за помощ до 10 юли 2013 г., а чрез дерогация от член 4, параграф 4 от посочения регламент Комисията ще вземе решение относно окончателното разпределение на помощта за Хърватия до 31 юли 2013 г.
Член 3
Влизане в сила и прилагане
Настоящият регламент влиза в сила на седмия ден след деня на публикуването му в Официален вестник на Европейския съюз.
Член 1, параграф 5 и член 2, параграф 2 влизат в сила на датата на влизане в сила на Договора за присъединяване на Хърватия и при условие че този договор влезе в сила.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 януари 2013 година.